รองผู้ว่าราชการจังหวัดเชียงใหม่ เผยฝุ่น PM 2.5 เชียงใหม่ มีปริมาณเพิ่มขึ้น เน้นย้ำทุกภาคส่วนคุมเข้มการเผาทุกชนิดอย่างเข้มงวด โดยเฉพาะพื้นที่ป่าไม้ ป่าสงวนแห่งชาติ และป่าอนุรักษ์
นายวีระพันธ์ ดีอ่อน รองผู้ว่าราชการจังหวัดเชียงใหม่ เปิดเผยว่า ขณะนี้ปริมาณฝุ่นละอองขนาดเล็ก PM 2.5 ของจังหวัดเชียงใหม่ ยังคงมีปริมาณเพิ่มขึ้น จังหวัดเชียงใหม่จึงมีความจำเป็นต้องเข้มงวดเรื่องการห้ามเผาทุกชนิดอย่างต่อเนื่อง เพื่อลดผลกระทบต่อสุขภาพของประชาชน ซึ่งวันที่ 28 กุมภาพันธ์ 2564 ถือเป็นวันสุดท้ายของการบริหารจัดการเชื้อเพลิงในอำเภอโซนใต้ของจังหวัดเชียงใหม่ ซึ่งที่ผ่านมา ต้องขอบคุณพี่น้องประชาชนทุกท่านทุกครอบครัว ที่ให้ความร่วมมือกับทางจังหวัดเชียงใหม่เป็นอย่างดี ทำให้สภาพอากาศของจังหวัดเชียงใหม่ในช่วงที่ผ่านมาดีขึ้นกว่าปีก่อนๆและสามารถลดจุดความร้อนที่เกิดจากการเผาลงได้มากกว่าร้อยละ 45 ส่วนในวันที่ 1 มีนาคม 2564 เป็นต้นไป จะเป็นการเริ่มต้นบริหารจัดการเชื้อเพลิงในอำเภอโซนเหนือของจังหวัดเชียงใหม่ ตามที่จังหวัดได้มีการวางแผนไว้        อย่างไรก็ตาม สำนักจัดการทรัพยากรป่าไม้ที่ 1 เชียงใหม่ ได้มีประกาศปิดป่าห้ามให้ประชาชนเข้าไปในเขตป่าสงวนแห่งชาติจังหวัดเชียงใหม่โดยไม่ได้รับอนุญาต ตั้งแต่วันที่ 25 กุมภาพันธ์ 2564 ที่ผ่านมา เพื่อเป็นการป้องกันไม้ให้เกิดปัญหาหมอกควันและไฟป่าในพื้นที่ เนื่องจากในพื้นที่ป่าไม้ ป่าสงวนแห่งชาติ ป่าอนุรักษ์ ถือเป็นพื้นที่เฉพาะ ซึ่งโดยปกติแล้วจะไม่มีการอนุญาตให้เข้าไป ยกเว้นในกรณีที่เป็นแหล่งท่องเที่ยวหรือเป็นแหล่งที่ทำการเกษตร ซึ่งที่ผ่านมาพบว่ามีการเกิดจุดความร้อนในป่าในพื้นที่ป่ามากกว่าพื้นที่การเกษตรทั่วไป นอกจากนี้ยังมีประกาศห้ามเข้าไปในพื้นที่เขตอุทยานแห่งชาติทั้ง 14 แห่งในเขตจังหวัดเชียงใหม่ไปแล้ว อาทิ อุทยานแห่งชาติดอยสุเทพ-ปุย อุทยานแห่งชาติดอยอินทนนท์ อุทยานแห่งชาติศรีลานนา ยกเว้นพื้นที่เขตบริการประชาชนและนักท่องเที่ยว โดยเป็นความร่วมมือจากทุกภาคส่วนที่จะต้องออกมาตรการในการป้องกันและแก้ไขปัญหาซึ่งมีการดำเนินการอย่างต่อเนื่องเป็นประจำทุกปีเสาวณัฐ มูลสม สวท.เชียงใหม่ รายงาน